ร้านก๋วยเตี๋ยวเนื้อชื่อดังเก่าแก่เปิดมานานกว่า 60 ปี ย่านคลองเตยที่คนรักเนื้อไม่ควรพลาด หรือเรียกอีกชื่อได้ว่า ก๋วยเตี๋ยวเนื้อท่าเรือ ตัวร้านจะเป็นลักษณะแบบร้านตึกแถวค่ะ มีที่นั่งด้วยใน แล้วก็ด้านนอกริมฟุตบาทด้วย ตัวร้านอยู่ใกล้กับซอยสุนทรโกษา 7 ตรงข้ามสนามฟุตบอลการท่าเรือคลองเตย สามารถจอดรถข้างทางบริเวณหน้าร้านได้เล็กน้อยค่ะ แนะนำให้มาช่วงก่อนเที่ยงไม่ก็หลังเที่ยงไปเลย จะได้นั่งทานสบายๆ ไม่ต้องรอคิวนานค่ะ
	ในส่วนของเมนูอาหาร อย่าเผลอสั่งเมนูหมูเชียวล่ะ เพราะร้านนี้ขายแต่เนื้อค่ะ เริ่มด้วยเมนูไฮไลท์ของร้านก่อนเลย เกาเหลาหม้อไฟ (180 บาท) เกาเหลาเครื่องแน่นมาทั้งลูกชิ้น เครื่องใน เนื้อสด เนื้อเปื่อย เสิร์ฟมาในหม้อไฟ ยิ่งเจอน้ำซุปร้อนๆ เข้มข้น กลมกล่อม เข้ากันดีสุดๆ เหมาะกับการทานสองคนขึ้นไป ถ้ายังไม่จุใจสามารถสั่งเนื้อเพิ่มแยกได้เป็นจานๆ ได้อีก มีทั้ง เนื้อน่องลาย ลูกชิ้นเอ็น  เอ็นแก้ว เนื้อสด เนื้อเปื่อย กระเพาะ ไส้ ม้าม หัวใจ ในราคาเพียงจานละ 50 บาท ทานคู่กับข้าวสวยร้อนๆ เข้ากันดีมากเลยค่ะ ใครที่มาคนเดียวกลัวทานหม้อไฟไม่หมด ลองเป็น ก๋วยเตี๋ยวเนื้อธรรมดา (50 บาท) ทานตอนเพิ่งทำเสร็จ น้ำซุปร้อนๆ กลมกล่อมจนอยากขอเติมน้ำซุปเลยค่ะ บอกได้เลยว่าน้ำซุปของร้านนี้เด็ดไม่แพ้ใครจริงๆ 
	ร้านเฮ้งชุนเส็งมีทั้งหมดสองสาขานะคะ คือสาขาตรงติดถนนพระรามสี่ หน้าปากซอยมีป้ายร้านก๋วยเตี๋ยวเป็ดเต้นระบำ และสาขานี้ที่อยู่ตรงข้ามสนามฟุตบอลท่าเรือคลองเตย แต่ถ้าใครสะดวกมาทางรถไฟฟ้าให้ลงสถาณีศูนย์ประชุมแห่งชาติสิริกิติ์แล้วนั่งรถต่อมาอีกหน่อยค่ะ ใครมาไม่ถูกสามารถโทรมาสอบถามได้ที่เบอร์ 0-2249-2329
